
Manusia ian Hidayah Seumpama 

Daripada Sayyidina Abu Musa Al-Asy'ari Radhiyallahu 'Anhu, daripada Nabi Shallallahu ‘Alaihi 
Wassalam, Baginda telah bersabda: "Perumpamaan apa yang telah diutuskan oleh Allah Subhanahu 
Wa Ta'ala dengannya iaitu Hidayah dan ‘Ilmu adalah seperti hujan yang banyak yang telah menimpa 
tanah. Maka ada di antara tempat yang telah menimpa hujan tersebut adalah tanah yang baik yang 
telah menerima hujan dan tanah tersebut menumbuhkan tumbuh-tumbuhan serta menumbuhkan 
tumbuhan basah yang banyak. Ada juga di antara tempat tersebut adalah tanah yang kering-kontang 
yang telah menyekat air, lalu Allah telah memberikan manfaat kepada manusia dengan tanah 
tersebut, lalu mereka dapat minum dan bercucuk tanam. Satu bahagian hujan juga telah menimpa 
sejenis tanah yang lain. Sesungguhnya tanah tersebut hanyalah yang tidak menyekat air dan tidak 
pula menumbuhkan tumbuh-tumbuhan. Maka itulah perumpamaan orang yang telah mendalami 
‘Ilmu dalam Agama Allah dan perkara yang saya telah dibangkitkan oleh Allah dengannya yakni 
Hidayah dan ‘Ilmu telah memberikan manfaat kepada orang tersebut lalu dia telah mengetahui dan 
dia telah mngajarkan kepada orang lain. Begitu jugalah perumpamaan orang yang tidak mengangkat 
kepala dengan apa yang saya telah dibangkitkan dengannya dan dia tidak mnerima hidayah Allah 
yang saya telah diutuskan dengan hidayah tersebut." [Al-Bukhari] 



KETERANGAN 

Rasulullah Shallallah ‘Alaihi Wassalam membuat perumpamaan bagi orang yang mengetahui risalah Islam 
dengan perumpamaan tanah yang dibasahi dengan hujan lebat. Ada di antara tanah yang dibasahi dengan hujan 
tersebut yang menyerap air lalu menumbuhkan hasil seperti tumbuhan-tumbuhan. Ini adalah perumpamaan bagi 
seseorang yang mengetahui hakikat Islam lalu dia beriman, mempelajari Islam, mengamalkannya dan mengajarkan 
risalah Islam kepada manusia. Ada juga tanah yang tidak dapat menyerap air kerana tanahnya yang keras. 

Tanah ini juga tidak dapat menumbuhkan tumbuhan, tetapi air hujan yang membasahinya itu bertakung, lalu 
dapat diambil manfaat oleh manusia dan binatang ternakan. Ini adalah perumpamaan bagi seseorang yang 
menerima Hidayah Islam lalu mempelajarinya, dia mempunyai ingatan yang kuat terhadap apa yang dipelajarinya 
namun dia bukanlah seorang yang pintar sehingga dapat memahami ilmu yang dipelajarinya secara mendalam. 
Walaubagaimanapun ilmu yang dipelajarinya itu dapat disebarkan dan dipelajari kepada manusia. Akhimya orang 
lain mendapat mengambil manfaat daripada ilmu yang disampaikan sekali pun orang yang menyampaikan sendiri 
tidaklah mengetahui isi kandungan ilmu yang disampaikan secara mendalam. 

Tanah yang terakhir yang turut dicurahi dengan air hujan ialah tanah yang menyerap air hujan tetapi tidak pula 
menumbuhkan sebarang hasil atau tumbuhan. Begitulah pemmpamaan bagi seseorang yang mempelajari Islam 
namun dia bongkak dan menolak Hidayah Islam. Dia juga tidak beramal dengan apa yang dipelajarinya dan tidak 
pula menyebarkan atau mengajarkannya kepada orang lain. Orang seperti ini tidak mendapat manfaat daripada 
hidayah dan ilmu yang dipelajarinya bahkan orang lain juga tidak mendapat sebarang manfaat daripadanya. 




Ta’arif Musthalah Al-Hadits 

Perkataan Mushthalah Al-Hadits terdiri dari 2 rangkaikata iaitu Mushthalahah dan Al- 
Hadits. Mushthalahah diambil dari perkataan Ishthilah. Oleh yang demikian Mushthalahah 
bermaksud hal-hal yang diistilahkan. Apabila digabungkan dengan perkataan Al-Hadits, ia 
bermaksud hal-hal yang diistilahkan dalam persoalan Hadits. Ilmu Al-Hadits dibukukan oleh 
Para Ilmuan Hadits bertujuan memudahkan Ummat Islam membezakan sesuatu yang 
berkaitan denjgan Hadits, sama ada ia temasuk Hadits Shahih, Hassan, Dha’if, Mursal, 
Mauquf, Maudhu dan sebagainya. 

Pengertian Al-Hadits 

Dari segi bahasa perkataan Al-Hadits adalah berita dan perkara baharu, perkara yang dekat 
atau belum lama berlaku. Jamaknya ialah Ahadits. Dari segi istilah, ia adalah apa sahaja yang 
disandarkan kepada Rasulullah Shallallahu ‘Alaihi Wassalam dari segi ucapan perkataan, 
percakapan, perbuatan, sifat akhlak peribadi dan segala keadaannya juga sifat kejadian sama 
ada sebelum Baginda diutuskan menjadi Rasul mahupun selepasnya. 

Pengertian As-Sunnah 

Dari segi bahasa perkataan As-Sunnah bermaksud jalan atau cara hidup, sama ada ia 
terpuji atau tercela. Dari segi istilah ‘Ulama Hadits mengatakan bahawa ta’arifnya adalah 
sama dengan Hadits. Lawan bagi Sunnah ialah Bida’ah. 

Pembahagian Sunnah 

• Sunnah Qauliyyah (Percakapan): Ia mengandungai beberapa pengajaran, nasihat, 
dan sebagainya. 

• Sunnah Fi’iliyyah (Perbuatan): Ia mengandungi perbuatan-perbuatan Rasulullah 
Shallallahu ‘Alaihi Wassalam seperti tatacara solat, puasa dan lain-Iain. 

• Sunnah Taqririyyah (Pengakuan): Pengakuan Rasulullah Shallallahu ‘Alaihi 
Wassalam secara diam tanpa menampakkan tanda-tanda bantahan terhadap 
perbuatan Para Shahabat. 

• Sunnah Khalqiyyah (Kejadian): Sebagaimana Hadits yang menerangkan tentang 
rupa bentuk dan keadaan fizikal Rasulullah Shallallahu ‘Alaihi Wassalam. 

• Sunnah Khuluqiyyah (Akhlak): Hadits yang menceritakan tentang akhlak dan 
keperibadian Baginda Rasulullah Shallallahu ‘Alaihi Wassalam. 

Mimbar Nakhoda ini diterbitkan secara mingguan oleh Biro Dakwah Amar Maaruf Nahi Munkar, Masjid Jamek Kampung 
Nakhoda, Jalan Nakhoda Tengah, 68100 Batu Caves, Selangor Darul Ehsan dengan kerjasama Naqsyabandi Akademi Quran 
Sunnah Hadits, Madrasah Ulul Azmi, Kampung Sepakat Wira Damai, Batu Caves. Cetakan adalah terhad, maka digalakkan untuk 
difotostat dan diedarkan kepada orang lain, semoga Allah memberkati dan memberikan ganjaran pahala yang berterusan, Amin. 

Ketua Editor: Ust. Jalalluddin Ahmad Ar-Rowi 
Penolong Editor: Sdr. Muhammad Taufiq 

SETIAP MANUSIA MENURUT TAQBIRNYA DAN 
KEMAMPUAN TAAT ADALAH BESERTA PERBUATAN 

Bermula Allah Ta’ala jua yang menjadikan segala perbuatan sekelian hamba, daripada Kufur kepada Iman dan dari Taat 
kepada ‘Ishyan derhaka. Dan semua itu dengan dengan kehendak Allah Ta’ala dan IradatNya, acaraNya, dan TaqdirNya dan 
QadhaNya. Bermula bagi segala hamba dalamnya dengan perbuatan ikhtiar, diberi pahala mereka itu dengan ia dan diseksa 
mereka itu atasnya. Bermula yang baik daripadanya itu dengan redha kegemaran Allah Ta’ala dan yang keji itu tiada dengan 
kegemarannya. [‘Aqaid An-Nasafi] 

Setiap orang akan beramal mengikut apa ketetapan yang telah diselesaikan baginya dan dia akan tetap kembali kepada apa 
yang telah diciptakan untuknya. Dan kebaikan dan kejahatan adalah dua perkara yang telah ditaqdirkan ke atas Para Hamba. 
Dan kemampuan melakukan ketaatan yang mewajibkan perlaksanaan perbuatan dengannya seperti kemampuan memberikan 
Taufiq yang tidak boleh disifatkan terhadap makhluk dengannya maka kemampuan tersebut adalah beserta dengan 
perbuatan. Adapun kemampuan melakukan ketaatan dari sudut kesihatan, kelapangan, dan keupayaan, dan kesejahteraan, 
alat-alat pekakas dan anggota adalah termasuk dalam jenis kemampuan sebelum perbuatan, dan Khithab adalah tertakluk 
dengannya, sebagaimana firman Allah Ta’ala: 

l iL' ST Ukj Sl 

“Allah tidak membebani seseorang melainkan sesuai dengan kesanggupannya”. [2:286] 

Dan segala perbuatan Para Hamba adalah makhluk ciptaan Allah dan kasab usaha adalah daripada perbuatan Para Hamba. 
rAl- v Aaidah Ath-Thahawivahl 



TOKOH ISLAM ABU HUBAIRAH 



Beliau merupakan salah seorang perawi Hadits yang terkemuka bagi 
Ummat Islam. Beliau dilahirkan 19 tahun sebelum Hijrah dan berasal 
dari Qabilah Al-Dusi di Yaman. Nama sebenar beliau sebelum memeluk 
Islam tidaklah diketahui dengan jelas, tetapi pendapat yang masyhur 
adalah Abdusy-Syams. Beliau telah memeluk Islam pada tahun 7 
Hijrah. Nama Islamnya adalah Abdur-Rahman atau lebih dikenal 
sebagai Abu Hurairah. Gelaran Abu Hurairah adalah kerana 
kegemarannya bermain dengan anak kucing. 

Diceritakan pada suatu masa ketika beliau bertemu Baginda 
Rasullullah Shalallahu ‘Alaihi Wassalam, dia ditanyai apa yang ada 
dalam lengan bajunya. Apabila dia menunjukkan anak kucing yang ada 
dalam lengan bajunya lantas dia digelar Abu Hurairah oleh Baginda 
Rasulullah. Semenjak itu dia lebih suka dikenali dengan gelaran Abu 
Hurairah. Abu Hurairah adalah sahabat yang sangat dekat dengan Nabi 
Shallallahu ‘Alaihi Wassalam. Dia dikenali sebagai salah seorang Ahli 
Shuffah, iaitu orang-orang miskin atau sedang menuntut ilmu dan 
tinggal di laman masjid. Beliau begitu rapat dengan Baginda Rasulullah 
Shallallahu ‘Alaihi Wassalam sehingga Baginda selalu menyuruh Abu 
Hurairah untuk mengumpulkan Ahli Shuffah, jika ada makanan yang 
hendak dibahagikan. 

Abu Hurairah telah berjaya meriwayatkan banyak Hadits disebabkan 
beliau sentiasa berdamping dengan Rasulullah selama 3 tahun, antara 
riwayatnya ialah, “Sesungguhnya saudara kami daripada golongan 
Muhajirin sibuk dengan urusan mereka di pasar dan orang-orang Ansar 
pula sibuk bekerja di ladang mereka sementara aku seorang yang miskin 
sentiasa bersama Rasulullah Shallallahu ‘Alaihi Wassalam. Aku hadir di 
majlis yang mereka tidak hadir dan aku hafaz pada masa mereka lupa”. 

Pada mulanya Abu Hurairah mempunyai ingatan yang lemah lalu 
beliau mengadu kepada Baginda Rasulullah Shallallahu ‘Alaihi 
Wassalm, lalu Baginda mendoakan agar beliau diberkati dengan daya 
ingatan yang kuat, lalu semenjak hari itu Abu Hurairah dikumiakan 
dengan daya ingatan yang kuat yang membolehkan beliau meriwayatkan 
jumlah Hadits terbanyak di kalangan Para Shahabat. Cintanya kepada 
Baginda Rasulullah Shallallahu ‘Alaihi Wassalm sehingga sesiapa pun 
yang dicintai Baginda, dia ikut mencintainya. 

Misalnya, dia suka mencium Hassan dan Hussain, kerana melihat 
Baginda Rasulullah mencium kedua cucunya itu. Beliau dipandang 
mulia kerana keilmuan dan kesalihannya. Perilakunya sebagai orang 
Islam telah memuliakannya sehingga dipinang oleh majikannya yang 
kaya-raya untuk putrinya, Bisrah binti Gazwan. 



Sejak menikah, Abu Hurairah membahagi malamnya kepada tiga 
bahagian, untuk membaca Al-Quran, untuk tidur dan keluarga, dan 
untuk mengulang-ulang Hadits. Dia dan keluarganya tetap hidup 
sederhana walaupun setelah menjadi orang berada. Abu Hurairah 
suka bersedeqah, menjamu tetamu, bahkan memberi sedeqah 
rumahnya di Madinah untuk pembantu-pembantunya. 

Abu Hurairah diangkat menjadi gabenor Bahrain ketika 
Sayyidina ‘Umar Al-Khattab Radhiyallahu ‘Anhu menjadi Amirul 
Mukminin. Tapi pada 23 Hijrah, Khalifah ‘Umar Al-Khattab 
memecatnya kerana beliau dituduh menyimpan wang yang banyak 
sehingga 10,000 dinar. Ketika pembicaraan, Abu Hurairah berjaya 
membuktikan bahawa harta itu diperolehinya dari berternak kuda 
dan pemberian orang. Khalifah Sayyidina ‘Umar Al-Khattab telah 
menerima penjelasan itu dan memaafkannya. Lalu dia diminta 
menerima jabatan gabenor kembali, tetapi Abu Hurairah menolak. 

Semasa era pemerintahan Khalifah Sayyidina ‘Usman Ibni 
‘Affan Radhiyallahu ‘Anhu, kediaman Amirul Mukminin telah 
dikepung pemberontak, dalam peristiwa yang dikenali sebagai Al- 
Fitnatul Kubra, fitnah bencana besar, Abu Hurairah telah turut 
bersama 700 orang Muhajirin dan Anshar tampil mengawal rumah 
tersebut. Meskipun dalam keadaan siap untuk bertempur, Khalifah 
Sayyidina ‘Usman Ibni ‘Affan Radhiyallahu ‘Anhu melarang 
pengikut setianya itu memerangi kaum pemberontak. 

Pada masa pemerintahan Khalifah Amirul Mukminin Sayyidina 
‘Ali Ibni Abi Thalib Radhiyallahu ‘Anhu, Abu Hurairah menolak 
tawaran menjadi gabenor Madinah. Ketika terjadi pertemuan antara 
Khalifah Sayyidina ‘Ali dan lawannya, Muawiyah Ibn Abi Sufyan, 
dia bersikap berkecuali dan menghindari fitnah. 

Setelah Muawiyah berkuasa, Abu Hurairah Radhiyallahu ‘Anhu 
dilantik menjadi gabenor Madinah setelah diusul oleh Marwan Ibn 
Hakam. Di Kota Penuh Cahaya Al-Madinatul Munawwarah, beliau 
telah mengembuskan nafas terakhir pada 57 atau 58H. (676-678M) 
dalam usia 78 tahun. 

Abu Hurairah Radhiyallahu ‘Anhu telah meninggalkan sebanyak 
5,374 Hadits. Hadits Abu Hurairah Radhiyallahu ‘Anhu yang 
disepakati Imam Bukhari dan Imam Muslim berjumlah 325 Hadits, 
oleh Imam Bukhari sendiri sebanyak 93 Hadits dan oleh Imam 
Muslim sendiri 189 Hadits. Hadits yang diriwayatkan Abu Hurairah 
juga terdapat dalam kitab-kitab Hadits lainnya. 

